b'\n_START_ARTICLE_\nLlu\xc3\xads I el Piet\xc3\xb3s\n_START_SECTION_\nRei d\'Aquit\xc3\xa0nia\n_START_PARAGRAPH_\nVa n\xc3\xa9ixer el 778 i va ser el quart fill de Carlemany (el tercer amb Hildegarda de Vintzgau). El 781, quan tenia nom\xc3\xa9s tres anys, va ser nomenat rei d\'Aquit\xc3\xa0nia, un dels regnes de l\'Imperi Carolingi, i enviat al pa\xc3\xads acompanyat per regents i una cort per posar ordre en les rebel\xc2\xb7lions que estaven tenint lloc a conseq\xc3\xbc\xc3\xa8ncia de la derrota dels ex\xc3\xa8rcits de Carlemany en l\'intent de conquesta de Saragossa i a la Batalla de Roncesvalles (778). Entre els seus consellers, hi hagu\xc3\xa9 Guillem de Tolosa._NEWLINE_Durant els anys 800-801 va dirigir l\'expedici\xc3\xb3 que va conquerir Barcelona als musulmans i despr\xc3\xa9s va ser l\'encarregat de nomenar els primers comtes de Barcelona des de Ber\xc3\xa0 I fins a Bernat de Septim\xc3\xa0nia. Els anys 804, 808 i 809 va organitzar altres expedicions contra territori musulm\xc3\xa0 que no van aconseguir cap \xc3\xa8xit important._NEWLINE_Segons el document Divisio Regnorum (806), Carlemany havia previst repartir l\'Imperi entre els seus fills. Carles esdevindria Emperador dels francs, Pip\xc3\xad, rei d\'It\xc3\xa0lia i Llu\xc3\xads heretaria Aquit\xc3\xa0nia, Septim\xc3\xa0nia, Proven\xc3\xa7a i part de Borgonya. Per\xc3\xb2 tots els germans de Llu\xc3\xads van morir abans que el seu pare, de manera que ell es va convertir en l\'\xc3\xbanic hereu de tots els regnes francs a excepci\xc3\xb3 d\'It\xc3\xa0lia, que Carlemany va cedir al fill de P\xc3\xadp\xc3\xad i n\xc3\xa9t seu Bernat d\'It\xc3\xa0lia. _NEWLINE_El 813 amb Carlemany ja malalt i havent mort els seus altres fills Carles de N\xc3\xa8ustria i Austr\xc3\xa0sia i Pip\xc3\xad d\'It\xc3\xa0lia (que va deixar un sol fill de nom Bernat), Gerric, un dels principals oficials d\'Aquit\xc3\xa0nia, i altres consellers de Llu\xc3\xads li van recomanar anar al costat del seu pare; per\xc3\xb2 Llu\xc3\xads va refusar perqu\xc3\xa8 no sembl\xc3\xa9s que ho feia per ambici\xc3\xb3, i va esperar ordres de Carlemany. L\'estiu fou cridat a Aquisgr\xc3\xa0 on en una assemblea general el setembre va ser nomenat co-emperador amb el seu pare, retornant a passar l\'hivern a Aquit\xc3\xa0nia. A la mort del pare, el 28 de gener de l\'any seg\xc3\xbcent, va heretar l\'imperi.\n_START_SECTION_\nEmperador\n_START_PARAGRAPH_\nQuan Llu\xc3\xads reb\xc3\xa9 la not\xc3\xadcia de la mort del seu pare, l\'1 de febrer del 814 estava celebrant l\'assemblea general del regne a Dou\xc3\xa9 a l\'Anjou. Al cap de cinc dies va sortir cap a Aquisgr\xc3\xa0 on va arribar avan\xc3\xa7at el febrer i es va coronar emperador en una assemblea general en qu\xc3\xa8 el seu nebot Bernat el va recon\xc3\xa8ixer com a superior i li va fer jurament igual que tots els altres nobles del regne. Va obligar als cosins del seu pare a prendre ordes mon\xc3\xa0stics i tanc\xc3\xa0 les seves germanes en convents, per evitar que es casessin amb marits que poguessin posar en perill la seva autoritat. Al final del mateix any va enviar el seu fill Pip\xc3\xad a Aquit\xc3\xa0nia, regne que li va cedir en les mateixes condicions com l\'havia tingut ell en vida del seu pare. Pip\xc3\xad \xc3\xa9s conegut com a Pip\xc3\xad I d\'Aquit\xc3\xa0nia i no fou coronat formalment fins a la dieta d\'Aquisgr\xc3\xa0 del 817. Aquesta demora s\'hauria degut a causa del final de la treva amb els musulmans, que va portar a enfrontaments dels quals no es coneixen els detalls, i a una epid\xc3\xa8mia de pesta i fam que hauria afectat a part d\'Aquit\xc3\xa0nia._NEWLINE_El 816 el Papa Esteve IV va trobar-se amb Llu\xc3\xads a Reims i el va tornar a coronar emperador. D\'aquesta manera el Papat veia refor\xc3\xa7ada la seva influ\xc3\xa8ncia en veure\'s reconeguda la seva import\xc3\xa0ncia a les coronacions imperials.\n_START_SECTION_\nBernat d\'It\xc3\xa0lia\n_START_PARAGRAPH_\nL\'ordenatio imperii deixava clar que el regne d\'It\xc3\xa0lia estava subordinat a l\'emperador. Bernat d\'It\xc3\xa0lia, que desitjava continuar amb la seva autonomia, va comen\xc3\xa7ar a planejar una declaraci\xc3\xb3 d\'independ\xc3\xa8ncia respecte als regnes francs. En assabentar-se\'n, Llu\xc3\xads va reunir un ex\xc3\xa8rcit i es va dirigir cap a la frontera italiana. Intimidat per la r\xc3\xa0pida reacci\xc3\xb3 del seu oncle, Bernat es va rendir i se sotmet\xc3\xa9 al seu oncle. Llu\xc3\xads va sentenciar-lo a mort, tot i que decid\xc3\xad commutar-li la pena per la de deixar-lo cec. Tanmateix, un cop li hagueren tret els ulls, Bernat va morir despr\xc3\xa9s de dos dies d\'agonia._NEWLINE_La mort del seu nebot planaria sobre la consci\xc3\xa8ncia de Llu\xc3\xads durant la resta de la seva vida. Quan el 818 la seva esposa Ermengarda d\'Hesbaye va morir, Llu\xc3\xads va creure que la mort era un c\xc3\xa0stig div\xc3\xad, ja que Ermengarda l\'hauria influ\xc3\xaft durant les decisions que prengu\xc3\xa9 en relaci\xc3\xb3 al seu nebot._NEWLINE_El 822 Llu\xc3\xads f\xc3\xa9u penit\xc3\xa8ncia demanant perd\xc3\xb3 pel tracte a Bernat davant del papa Pasqual I i un consell de clergues i nobles. El prestigi de Llu\xc3\xads es vei\xc3\xa9 afectat arran d\'aquest episodi.\n_START_SECTION_\nSegona guerra civil\n_START_PARAGRAPH_\nA la dieta o assemblea general de Thionville de la tardor del 831, Bernat de Septim\xc3\xa0nia fou rehabilitat; estaven presents a la reuni\xc3\xb3 Lotari I d\'It\xc3\xa0lia i Llu\xc3\xads de Baviera; Pip\xc3\xad I d\'Aquit\xc3\xa0nia va excusar amb diversos motius la seva assist\xc3\xa8ncia tot i les ordres directes de l\'emperador, per\xc3\xb2 finalment, sota orde paterna, es va haver de presentar el desembre a Aquisgr\xc3\xa0 on estava Llu\xc3\xads el Piet\xc3\xb3s; aquest el va amonestar i li va ordenar de restar al seu costat i d\'absentar-se sense el seu perm\xc3\xads, el que era una mena d\'arrest. Per\xc3\xb2 despr\xc3\xa9s de les festes de Nadal Pip\xc3\xad es va evadir el dia dels sants Innocents (28 de desembre del 831) sortint de nit cap a Aquit\xc3\xa0nia, acompanyat dels senyors que li eren m\xc3\xa9s afectes. Hi va haver fins i tot una mena de lligam secret amb Bernat de Septim\xc3\xa0nia, que al seu torn estava descontent per no haver estat restablert en la seva posici\xc3\xb3 a la cort._NEWLINE_Berenguer, comte de Tolosa i conseller de Pip\xc3\xad, li va aconsellar de no revoltar-se per\xc3\xb2 Bernat de Septim\xc3\xa0nia el va instigar. A principis del 832, Llu\xc3\xads el Piet\xc3\xb3s va convocar una dieta a Orleans per discutir els m\xc3\xa8todes de restablir a Pip\xc3\xad en l\'obedi\xc3\xa8ncia. Lotari i Pip\xc3\xad hi foren cridats, per\xc3\xb2 Llu\xc3\xads va donar suport al seu germ\xc3\xa0 i no hi va anar; aspirava a la part de Germ\xc3\xa0nia destinada al seu germanastre Carles el Calb. Llu\xc3\xads el Piet\xc3\xb3s va iniciar la campanya contra els seus fills rebels. Berenguer, lleial a l\'emperador, va entrar als dominis de Bernat, apoderant-se d\'alguns d\'ells, amb seguretat el Rossell\xc3\xb3 (amb el Vallespir), probablement tamb\xc3\xa9 Ras\xc3\xa8s i el Conflent. El 2 de febrer del 832 Berenguer ja era a Elna._NEWLINE_Llu\xc3\xads el Piet\xc3\xb3s es va dirigir cap a Aquit\xc3\xa0nia per a reprimir la revolta, per\xc3\xb2 la insurrecci\xc3\xb3 de son fill Llu\xc3\xads a Baviera el va apartar d\'aquesta empresa. Llu\xc3\xads no va aconseguir suport de la noblesa de Germ\xc3\xa0nia i els soldats es van declarar per l\'emperador, havent de retirar-se i sotmetre\'s. Acabada la seva tasca a Germ\xc3\xa0nia, Llu\xc3\xads el Piet\xc3\xb3s va anar a Orleans on el setembre va convocar una dieta a la qual va cridar a Pip\xc3\xad; aquest se sentia molt culpable i no va gosar presentar-se; va fer veure que hi anava per\xc3\xb2 va marxar d\'un costat a l\'altre sense arribar a Orleans i l\'emperador va decidir anar a buscar-lo a Aquit\xc3\xa0nia i es va dirigir cap al palau de Joac (Jocundiacum), a la vora de Llemotges. Pip\xc3\xad, veient que no podia escapar a la persecuci\xc3\xb3 del seu pare, es va anar a tirar als seus peus i li va demanar perd\xc3\xb3, cosa que l\'emperador li va concedir. Va fer una assemblea a Joac (final de setembre) on l\'emperador va presentar els retrets corresponents a Pip\xc3\xad; per assegurar la seva fidelitat li va ordenar marxar a Tr\xc3\xa8veris amb la seva esposa i els seus fills, i li va prohibir sortir de la ciutat fins a nova ordre; tamb\xc3\xa9 va haver de donar testimoni de la seva submissi\xc3\xb3. Bernat de Septim\xc3\xa0nia i el seu germ\xc3\xa0 Gaucelsm foren privats dels seus honors per\xc3\xb2 per manca d\'acusadors es van poder retirar a les seves possessions patrimonials tranquil\xc2\xb7lament._NEWLINE_El 4 d\'octubre Llu\xc3\xads el Piet\xc3\xb3s encara era a Joac segons una carta d\'aquesta data, emesa "al lloc de Juvenciacum" per la qual donava el poble de Fontaines a la di\xc3\xb2cesi de Tolosa, depenent del seu domini, a un dels seus vassalls de nom Adalbert, amb el perm\xc3\xads de posseir-lo en propietat i de disposar com volgu\xc3\xa9s. Aix\xc3\xb2 demostraria que el regne d\'Aquit\xc3\xa0nia li havia estat confiscat a Pip\xc3\xad doncs Llu\xc3\xads el Piet\xc3\xb3s hi exercia l\'autoritat reial. No est\xc3\xa0 clar si fou a la mateixa assemblea quan en fou desposse\xc3\xaft o b\xc3\xa9 uns dies despr\xc3\xa9s quan Pip\xc3\xad, que havia fingit obeir i marxar a Tr\xc3\xa8veris, es va dirigir a Dou\xc3\xa9 a l\'Anjou, amb una escorta, i a la nit es va fer segrestar pels seus propis servidors, restant a Aquit\xc3\xa0nia anant d\'un lloc a l\'altre; aix\xc3\xb2 hauria irritat l\'emperador que l\'hauria desposse\xc3\xaft. Llu\xc3\xads el Piet\xc3\xb3s va restar a Aquit\xc3\xa0nia unes setmanes i finalment va entregar el regne al seu fill de 9 anys Carles el Calb de qui va rebre el jurament de fidelitat junt amb el dels principals senyors del pa\xc3\xads. El Piet\xc3\xb3s va fer un darrer intent de sotmetre Pip\xc3\xad i va convocar una assemblea dins Aquit\xc3\xa0nia, el dia de Sant Mart\xc3\xad (11 de novembre) a la qual el va cridar. Per\xc3\xb2 Pip\xc3\xad, rebel i obstinat, va refusar d\'anar-hi i encara va fustigar les tropes del seu pare. Aix\xc3\xb2, unit a les pluges extremament abundants d\'aquella tardor, seguides d\'un fred rigor\xc3\xb3s a l\'inici de l\'hivern, va obligar l\'emperador a despatxar el seu ex\xc3\xa8rcit i se\'n va anar al palau de Rest, a l\'Anjou, a la riba del Loira, i despr\xc3\xa9s a Mans, on va passar les festes de Nadal fins que al comen\xc3\xa7ament del 833 va anar cap a Aquisgr\xc3\xa0._NEWLINE_La revolta de Pip\xc3\xad va arrossegar els seus dos germans Lotari I i Llu\xc3\xads de Baviera. Durant l\'hivern (principis del 833) els tres pr\xc3\xadnceps van ajustar una alian\xc3\xa7a contra el seu pare al qui atribu\xc3\xafen el desig de desheretar-los contra el jurament que havia fet el 817. Els tres rebels van cridar els seus partidaris que estaven desterrats i van intentar revoltar els pobles a favor seu. Al capdavant dels rebels es va posar Matfred d\'Orleans mentre el bisbe Eb\xc3\xb3 de Reims quedava com a principal conseller de Lotari. Llu\xc3\xads el Piet\xc3\xb3s va reunir un ex\xc3\xa8rcit lleial a Worms al comen\xc3\xa7ament de la Quaresma, es va apoderar de Su\xc3\xa0bia i va marxar contra els rebels que s\'havien reunit a Als\xc3\xa0cia entre Estrasburg i Basilea, prop de Colmar, en un lloc anomenat Rotfelth (que vol dir "Camp Roig"), situat entre Brisach i el riu Ell, despr\xc3\xa9s conegut com a "Camp de les Mentides" (Campus Mendacii) o Lugenfeld i avui dia Rotleube. Lotari havia aconseguit el suport del papa Gregori IV. qui va seguir-lo des d\'It\xc3\xa0lia amb tota la cort romana, amb el pretext de mediar sobre la pau dins la fam\xc3\xadlia reial. Llu\xc3\xads el Piet\xc3\xb3s va intentar primer, com habitualment, la via de la negociaci\xc3\xb3 i va enviar delegats per convidar-los a sotmetre\'s i subjectar-se a la seva clem\xc3\xa8ncia; per\xc3\xb2 tot fou in\xc3\xbatil; tamb\xc3\xa9 va enviar delegats al papa per queixar-se d\'estar protegint els rebels i del fet que despr\xc3\xa9s de la seva arribada no l\'havia anat a trobar. Els bisbes lleials a Llu\xc3\xads ja s\'havien declarat contra el papa despr\xc3\xa9s de c\xc3\xb3rrer el rumor que els volia excomunicar incloent l\'emperador mateix si no restitu\xc3\xafa en els seus drets a Lotari, i de com\xc3\xba acord es van avan\xc3\xa7ar i el van excomunicar per arrogar-se facultats que els c\xc3\xa0nons no li concedien i van amena\xc3\xa7ar amb la seva deposici\xc3\xb3 per haver anat a l\'imperi sense haver estat cridat. Els tres pr\xc3\xadnceps rebels van contestar al pare fermament per\xc3\xb2 respectuosament: ells no havien fet cap falta doncs la iniciativa havia sorgit del pare quan els havia desheretat a inst\xc3\xa0ncia de certes persones de les qui seguia f\xc3\xa0cilment els mals consells i que no feia cap intent de conservar la pau restablint la partici\xc3\xb3 del 817, ja que les posteriors eren sempre massa favorables a Judit de Baviera i els seus interessos, i que aquesta emperadriu tenia massa ascendent sobre l\'emperador i el dominava impedint-li desheretar Carles (futur Carles el Calb). _NEWLINE_Els dos ex\xc3\xa8rcits esperaven el senyal per l\'enfrontament quan l\'emperador fou avisat de l\'arribada de Gregori IV al seu campament; el papa fou rebut fredament i els sos homes van tenir una entrevista curta; Gregori va restar llavors al campament i va seguir negociant i va comen\xc3\xa7ar a influir en Llu\xc3\xads al qui segons alguns va conv\xc3\xa8ncer de ser designat \xc3\xa0rbitre en el conflicte (segons altres es va retirar sense aconseguir res positiu i despr\xc3\xa9s d\'intentar estendre disc\xc3\xb2rdia entre els homes de l\'emperador); en aquesta condici\xc3\xb3 va retornar al campament de Lotari que no podia acceptar amb honor les condicions de pau que oferia el seu pare. El cert \xc3\xa9s que durant el temps que Lotari i Gregori van negociar els tres pr\xc3\xadnceps van aconseguir guanyar a la seva causa molts dels senyors, b\xc3\xa9 per regals o per promeses; la nit despr\xc3\xa9s de l\'entrevista els senyors guanyats pels pr\xc3\xadnceps van desertar amb la seva gent i l\'endem\xc3\xa0 Llu\xc3\xads el Piet\xc3\xb3s es va trobar gaireb\xc3\xa9 sol fora dels prelats i senyors sempre lleials als qui, per salvar la vida, el mateix emperador va aconsellar retirar-se al campament de Lotari o fugir, opci\xc3\xb3 aquesta darrera triada per la major part._NEWLINE_Llu\xc3\xads va enviar emissaris als seus fills demanant que li fos evitat el deshonor de ser portat al campament rival pels soldats i els pr\xc3\xadnceps li van comunicar que an\xc3\xa9s al seu campament i ells el rebrien amb tot l\'honor i respecte deguts. Aix\xc3\xad ho va fer Llu\xc3\xads el Piet\xc3\xb3s: en acostar-se els tres fills van baixar del cavall i el van anar a saludar; l\'emperador els va abra\xc3\xa7ar i hi va parlar algun temps; els va recordar la seva paraula sobre l\'emperadriu i el jove Carles, el seu germanastre i li van prometre que no els farien res i altres promeses que els va demanar. Condu\xc3\xaft Llu\xc3\xads amb el seu fill Carles a la tenda de Lotari I, Judit fou portada a la tenda de Llu\xc3\xads de Baviera. Les promeses no es van mantenir i Judit fou enviada a l\'exili al convent de Tortona a Llombardia._NEWLINE_Lotari va convocar una assemblea en qu\xc3\xa8 l\'imperi fou declarat vacant i ell mateix fou proclamat emperador (oficialment se li va oferir el c\xc3\xa0rrec que va acceptar). Els tres pr\xc3\xadnceps van procedir a un nou repartiment de la monarquia conforme a la partici\xc3\xb3 del 817 i cadascun va rebre el jurament dels senyors que esdevindrien els seus s\xc3\xbabdits segons la nova partici\xc3\xb3 i que estaven presents al lloc. Despr\xc3\xa9s d\'aix\xc3\xb2 es van separar. Pip\xc3\xad va retornar a Aquit\xc3\xa0nia (Pip\xc3\xad va ser restaurat al seu anterior estatus de rei), Llu\xc3\xads a Baviera i el papa a Roma. Lotari es va dirigir a Fran\xc3\xa7a amb el seu pare que fou condu\xc3\xaft sota una forta gu\xc3\xa0rdia, igual que el jove pr\xc3\xadncep Carles i en arribar a Soissons Llu\xc3\xads el Piet\xc3\xb3s fou tancat al monestir de Saint-M\xc3\xa9dard, on li fou prohibida qualsevol visita; Carles fou enviat a l\'abadia de Pr\xc3\xbcm a la di\xc3\xb2cesi de Tr\xc3\xa8veris. _NEWLINE_Per l\'1 d\'octubre del 833 Lotari va convocar una dieta general a Compi\xc3\xa8gne que el va ratificar com emperador i a la que va fer assistir al seu pare per utilitzar-lo en els seus designis. En aquesta assemblea va exigir un jurament de fidelitat dels prelats i senyors que hi van assistir, perqu\xc3\xa8 sospitava que alguns eren fidels secretament al seu pare. Llu\xc3\xads va ser deposat, i se\'l va obligar a confessar p\xc3\xbablicament molts pecats que no havia com\xc3\xa8s. _NEWLINE_Lotari se\'n va anar a Aquisgr\xc3\xa0 on va arribar el 29 de novembre, amb idea de passar-hi l\'hivern. Llavors va fer anar a la cort al seu pare del qui desconfiava. Per\xc3\xb2 mentre les disposicions ignominioses adoptades envers Llu\xc3\xads a l\'assemblea van ser conegudes per Pip\xc3\xad i Llu\xc3\xads que altre cop es van girar contra el seu germ\xc3\xa0 al qui consideraven que s\'apoderava de massa poder sense participaci\xc3\xb3 dels altres germans. Tamb\xc3\xa9 els prelats que havien participat en l\'assemblea de Compiegne van comen\xc3\xa7ar a vacil\xc2\xb7lar i alguns van fer p\xc3\xbablic el seu penediment; el poble va comen\xc3\xa7ar a murmurar i es van produir assemblees secretes de senyors de Germ\xc3\xa0nia, Aquit\xc3\xa0nia i Borgonya on es va discutir sobre com alliberar Lotari de mans del seu fill. El duc Bernat de Septim\xc3\xa0nia que vivia retirat a Borgonya a les terres familiars, con enemic declarat de Lotari i amb l\'esperan\xc3\xa7a de recuperar els seus honors es va unir al comte Guar\xc3\xad un dels m\xc3\xa9s grans senyors de Borgonya i junts van treballar per aconseguir la lleialtat dels senyors del regne borgony\xc3\xb3, formant una lliga en favor de Llu\xc3\xads el Piet\xc3\xb3s. Al mateix temps Bernat va enviar missatgers a Pip\xc3\xad I d\'Aquit\xc3\xa0nia, el seu amic, per acordar la manera d\'actuar per restablir el Piet\xc3\xb3s. El rei Llu\xc3\xads de Baviera va marxar amb el seu ex\xc3\xa8rcit cap a Frankfurt on va enviar missatgers al seu germ\xc3\xa0 Lotari demanant que el pare fos tractat amb m\xc3\xa9s humanitat, per\xc3\xb2 aquestes protestes no van tenir efecte. Llavors Llu\xc3\xads es va acostar amb les seves tropes a Aquisgr\xc3\xa0 mentre Pip\xc3\xad preparava les seves tamb\xc3\xa9 per avan\xc3\xa7ar i unir-se al seu germ\xc3\xa0 petit. Lotari, assabentat, va fer venir al jove Carles de l\'abadia de Pr\xc3\xbcm i el va mantenir al mateix lloc que al pare i deposat emperador, sent portats primer a Compi\xc3\xa8gne, i despr\xc3\xa9s cap a Par\xc3\xads on considerava que la noblesa li era m\xc3\xa9s lleial que en cap altre lloc i a l\'espera de l\'arribada de les seves tropes que ja havia mobilitzat. _NEWLINE_En arribar a Par\xc3\xads va saber que els comtes Egebard i Guillem (el seu escuder), amb altres senyors, havien decidit atacar-lo i arrabassar-li l\'emperador. Per\xc3\xb2 Llu\xc3\xads el Piet\xc3\xb3s els va dissuadir en benefici de la pau i va aconsellar no fer res precipitat. Mentre Pip\xc3\xad havia arribat ja a la vora del Sena amb l\'ex\xc3\xa8rcit d\'Aquit\xc3\xa0nia per\xc3\xb2 no podia travessar el riu perqu\xc3\xa8 Lotari ja havia ordenat confiscar totes les barques i una inundaci\xc3\xb3 extraordin\xc3\xa0ria s\'havia emportat els ponts; al mateix temps Bernat i Guar\xc3\xad van arribar a l\'inici de la quaresma amb les tropes borgonyones fins a la vora del Marne; el fred encara era rigor\xc3\xb3s i les forces es van haver d\'aturar a Bonn\xc5\x93il (Bongilo). Poc despr\xc3\xa9s, el dissabte de la primera setmana de quaresma (26 de febrer) els dos senyors van enviar l\'abat Rebald i el comte Gaucelm (excomte, germ\xc3\xa0 de Bernat), uns missatgers, per demanar a Lotari l\'alliberament de l\'emperador i el van advertir que si el deixava en les seves mans de bon grat, ells farien la pau i obtindrien la gr\xc3\xa0cia per Lotari, per\xc3\xb2 si no haurien d\'utilitzar la for\xc3\xa7a; Lotari va contestar que era el m\xc3\xa9s sensible de tots a qualsevol cosa en benefici del pare i que els senyors que l\'acusaven havien estat abans els primers de trair l\'emperador i entregar-lo a les seves mans; al\xc2\xb7legava que la seva deposici\xc3\xb3 havia estat can\xc3\xb2nica pel judici dels bisbes; a m\xc3\xa9s deia que la diputaci\xc3\xb3 no era prou nombrosa i reclamava almenys dos abats i dos comtes, entre els quals hi hauria d\'haver Od\xc3\xb3 d\'Orleans, cos\xc3\xad de Bernat; Lotari provava de guanyar temps per poder-se retirar i posar-se a cobert de l\'ex\xc3\xa8rcit de Germ\xc3\xa0nia que, condu\xc3\xaft pel rei de Baviera, avan\xc3\xa7ava a bon ritme, i de l\'ex\xc3\xa8rcit aquit\xc3\xa0 que, juntament amb el borgony\xc3\xb3, el podien rodejar. Lotari va deixar el seu pare i el germanastre Carles a l\'abadia de Saint-Denis, i el darrer dia de febrer va marxar acompanyat nom\xc3\xa9s d\'alguns senyors que van voler seguir la seva sort, cap a Borgonya, arribant a Vienne on va intentar sostenir-se i va reunir totes les tropes que va poder. Entre els que el van seguir estaven Bartomeu de Narbona i Salom\xc3\xb3, bisbes d\'Elna. El 7 d\'abril va donar una carta a favor de l\'esgl\xc3\xa9sia d\'Elna datada a Clunac que podria ser Cluny a Borgonya. _NEWLINE_Just retirar-se Lotari que els senyors que havien restat a Saint-Den\xc3\xads amb l\'emperador van decidir que calia que l\'emperador reprengu\xc3\xa9s immediatament les marques de la seva dignitat per\xc3\xb2 Llu\xc3\xads el Piet\xc3\xb3s va decidir demorar-ho fins l\'endem\xc3\xa0 que era diumenge 1 de mar\xc3\xa7. Llavors els bisbes reunits en una esgl\xc3\xa9sia li van retornar les armes i els ornaments reials_NEWLINE_L\'emperador va decidir no perseguir Lotari (contra el parer dels seus cortesans). Va marxar cap a Nanteuil i es va traslladar tot seguit a Quierzy a la riba de l\'Oise on es va reunir amb Pip\xc3\xad i Llu\xc3\xads de Baviera, als que va rebre amb grans mostres d\'afecte i reconeixement; L\'emperador va fer la mateixa acollida als senyors del seu seguici i especialment als de l\'ex\xc3\xa8rcit de Borgonya, i amb tots ells, a la meitat de la quaresma, va tenir a palau una dieta en qu\xc3\xa8 Pip\xc3\xad fou formalment restablert com a rei d\'Aquit\xc3\xa0nia que l\'emperador li havia arrabassat 18 mesos abans. Tamb\xc3\xa9 va restablir en les seves dignitats als diversos senyors que es trobaven a la dieta i havien contribu\xc3\xaft al seu alliberament. Despr\xc3\xa9s de la dieta de Quierzy Pip\xc3\xad va retornar a Aquit\xc3\xa0nia. Llu\xc3\xads el Piet\xc3\xb3s va anar a Aquisgr\xc3\xa0 acompanyat de Llu\xc3\xads de Baviera i del pr\xc3\xadncep Carles; l\'emperadriu Judit de Baviera va arribar poc despr\xc3\xa9s a la capital, alliberada del monestir de Tortona on romania quan es va saber el restabliment del seu marit; el seu marit altre cop va refusar formalment recon\xc3\xa8ixer-la com esposa fins que davant d\'una dieta hagu\xc3\xa9s estat exonerada dels crims dels quals havia estat acusada (el que es devia produir a la seg\xc3\xbcent dieta). Llu\xc3\xads el Piet\xc3\xb3s va mostrar altre cop la seva clem\xc3\xa8ncia amb una amnistia general per tots els que havien participat en la revolta que li havia costat la p\xc3\xa8rdua temporal del tron._NEWLINE_Mentre Lotari encara disposava de molts seguidors entre els quals Matfred antic comte d\'Orleans i Lambert marqu\xc3\xa8s de Bretanya. Els seus partidaris devastaven la N\xc3\xa8ustria a la dreta del Loira. El comte Od\xc3\xb3 d\'Orleans, del camp imperial, i altres senyors, van fer campanya entre el Loira i el Sena per fer front als atacs de Matfred i Lambert; els dos ex\xc3\xa8rcits es van trobar finalment i Od\xc3\xb3 fou derrotat i mort junt amb el seu germ\xc3\xa0 el comte Guillem de Blois, el comte Guiu del Maine, i altres magnats. Lambert i Matfred no van saber aprofitar la seva vict\xc3\xb2ria i temerosos que Llu\xc3\xads el Piet\xc3\xb3s marx\xc3\xa9s contra ells amb totes les forces i els rodeg\xc3\xa9s, van demanar a Lotari acudir en el seu ajut._NEWLINE_Lotari estava aleshores a Vienne amb les seves tropes i es va dirigir a Chalon-sur-Sa\xc3\xb4ne que li va tancar les portes. Els principals senyors de Borgonya del partit imperial, entre els quals Guar\xc3\xad (probablement el mateix que Guer\xc3\xad de Proven\xc3\xa7a comte de Macon del 825 al 853, comte de M\xc3\xa9montois 832-853, i que despr\xc3\xa9s fou comte de Chalon-sur-Sa\xc3\xb4ne 835-853, i d\'Auxois i d\'Autun i marqu\xc3\xa8s de Borgonya 844-853), Gaucelm, germ\xc3\xa0 de Bernat de Septim\xc3\xa0nia i el got Sanila el seu lloctinent (l\'acusador de Ber\xc3\xa0 I el 820) havien arribat abans a aquesta vila i l\'havien fortificat per retardar la marxa de Lotari que es va veure obligat a assetjar-la. Lotari la va conquerir en pocs dies i la va lliurar al furor dels soldats que la van incendiar pels quatre costats. Gaucelm, Sanila i un altre senyor de nom Madalelm foren executats sobre el camp. Guer\xc3\xad i altres senyors per salvar la vida van abandonar el partit imperial al darrer moment i van ser perdonats despr\xc3\xa9s de jurar fidelitat a Lotari. Encara insatisfet amb la seva venjan\xc3\xa7a sobre Bernat de Septim\xc3\xa0nia per mitj\xc3\xa0 del seu germ\xc3\xa0 i el seu lloctinent, Lotari va fer agafar a una germana de Bernat de nom Gerberga, que era monja i es trobava aleshores a Chalon, on vivia en retir i ocupada en tasques religioses (sanctimonialis) la va fer tancar en un bid\xc3\xb3 de fusta com una bruixa i enverinadora, sent tirada al riu Sa\xc3\xb4ne, morint ofegada. _NEWLINE_L\'emperador era llavors a Langres on a mig agost va tenir una dieta en la qual estava present Llu\xc3\xads de Baviera amb els seus homes. Informats que Lotari avan\xc3\xa7ava cap a Orleans despr\xc3\xa9s de prendre Chalon, es van posar en campanya i van perseguir el pr\xc3\xadncep, a qui van atrapar finalment al riu Maine on s\'havia reunit amb els comtes Matfred i Lambert; els dos ex\xc3\xa8rcits estaven en posici\xc3\xb3 de lliurar batalla quan l\'emperador una vegada m\xc3\xa9s va obrir negociacions; no obstant Lotari es va mostrar inflexible i despr\xc3\xa9s de tres dies de converses va refusar la pau i va amena\xc3\xa7ar als enviats de l\'emperador. En aquests tres dies Lotari va intentar atreure el seu camp a la gent de l\'emperador per\xc3\xb2 sense \xc3\xa8xit; al quart dia, a la nit, va decidir aixecar el camp i anar cap a Blois. L\'emperador i el rei de Baviera el van seguir de prop i el van atrapar a la vora del Loira prop del castell de Blois on Pip\xc3\xad d\'Aquit\xc3\xa0nia es va reunir amb el seu pare i germ\xc3\xa0 petit; l\'acompanyava Berenguer de Tolosa i de Septim\xc3\xa0nia i G\xc3\xb2tia, conegut com el Savi per la seva probitat i encert: Lotari va fer intent d\'atacar els imperials per\xc3\xb2 finalment es va abstenir. _NEWLINE_L\'emperador va enviar al campament del seu fill a tres emissaris per demanar la seva submissi\xc3\xb3: Baradadi bisbe de Paderborn, Berenguer de Tolosa i Septim\xc3\xa0nia i el duc Gebehard; els tres van demanar Lotari d\'anar al campament del pare i sotmetre\'s; Lotari va demanar temps per reflexionar i acabaven de marxar quan els va fer cridar per consultar amb ells sobre qu\xc3\xa8 fer; els enviats van recomanar la submissi\xc3\xb3 perqu\xc3\xa8 l\'emperador estava ben disposat al perd\xc3\xb3. Lotari els va escoltar i es va presentar al campament patern on Llu\xc3\xads el Piet\xc3\xb3s l\'esperava entre Pip\xc3\xad i Llu\xc3\xads de Baviera i molts altres senyors. Lotari es va presentar acompanyat per Hug de Tours, el seu sogre, i per Matfred d\'Orleans entre altres senyors fidels. Lotari es va tirar als peus del seu pare que li va ordenar aixecar-se; despr\xc3\xa9s va recon\xc3\xa8ixer el seu crim i va demanar perd\xc3\xb3; Llu\xc3\xads va fer un viu retret al seu fill i li va dir que per gr\xc3\xa0cia no li arrabassava el regne d\'It\xc3\xa0lia on l\'ordenava retirar-se i no sortir-ne sense perm\xc3\xads, i li va exigir un nou jurament de fidelitat; l\'emperador va perdonar al mateix temps als seus partidaris i els va permetre conservar els b\xc3\xa9ns despr\xc3\xa9s de rebre el jurament de fidelitat. Despr\xc3\xa9s l\'assemblea fou aixecada i cadascun va retornar al seu territori._NEWLINE_L\'emperador Llu\xc3\xads el Piet\xc3\xb3s despr\xc3\xa9s del seu restabliment i consolidaci\xc3\xb3 va convocar una dieta a Attigny, a finals del 834 (a la festa de sant Mart\xc3\xad l\'11 de novembre) on es nomenaren alguns missi dominici per anar a prov\xc3\xadncies a restablir l\'ordre que havia estat alterat per les cont\xc3\xadnues lluites a l\'imperi entre 830 i 835; un dels mals eren l\'exist\xc3\xa8ncia de bandits que desolaven territoris. Despr\xc3\xa9s d\'aquesta dieta l\'emperador en va convocar una altra a Thionville a comen\xc3\xa7aments del 835. Aquesta fou una assemblea complexa i llarga. Els bisbes (hi havia presents 8 arquebisbes i 35 bisbes entre els quals Cristi\xc3\xa0 de Nimes i Sisebut d\'Urgell) van examinar la conducta dels seus col\xc2\xb7legues partidaris de Lotari: Ebles o Eb\xc3\xb3 de Reims fou deposat de la seva seu; els bisbes Agobard de Li\xc3\xb3 i Bernat de Vienne, els quals no van compar\xc3\xa8ixer despr\xc3\xa9s de ser citats, van ser condemnats per contum\xc3\xa0cia i les seves seus declarades vacants. _NEWLINE_En aquesta dieta es va establir el nou repartiment del regne per la qual Lotari I rebia nom\xc3\xa9s It\xc3\xa0lia, Pip\xc3\xad i Llu\xc3\xads de Baviera van augmentar la part que els hi havia pertocat el 817 i aix\xc3\xad Pip\xc3\xad va rebre el territori entre el Loira i el Somme i una part de Borgonya, i Llu\xc3\xads la resta de N\xc3\xa8ustria amb una part d\'Austr\xc3\xa0sia i Germ\xc3\xa0nia, i a Carles (el Calb) li fou assignada Su\xc3\xa0bia, la resta d\'Austr\xc3\xa0sia i de Borgonya, Proven\xc3\xa7a, G\xc3\xb2tia i Septim\xc3\xa0nia. L\'emperador es va reservar de per vida l\'autoritat suprema i no en va designar cap com a successor en el t\xc3\xadtol imperial per evitar gelosies. Es va reservar el dret d\'augmentar o disminuir les parts de cadascun segons el futur comportament. Acabada la dieta els participants clergues van retornar als seus llocs d\'origen i els senyors que hi havien assistit van anar a Metz on l\'emperador es va fer coronar altra vegada el primer diumenge de quaresma._NEWLINE_L\'emperador va convocar al juny seg\xc3\xbcent una nova dieta a Cr\xc3\xa9mieu (Stramiacum), al Lion\xc3\xa8s, pel mes de juny, a la que van assistir Llu\xc3\xads de Baviera i Pip\xc3\xad I d\'Aquit\xc3\xa0nia aix\xc3\xad com un gran nombre de delegats de Septim\xc3\xa0nia i G\xc3\xb2tia. El tema principal de la reuni\xc3\xb3 era la restituci\xc3\xb3 dels honors de Bernat de Septim\xc3\xa0nia, que aquest reclamava i al\xc2\xb7legava que la seva fam\xc3\xadlia havia pagat un preu en sang per la defensa de l\'emperador; per\xc3\xb2 Berenguer de Tolosa, que tenia els honors, havia estat un lleial incondicional de l\'emperador, tenia el suport popular, era preferit per Llu\xc3\xads de Baviera i segurament per Pip\xc3\xad; el conflicte s\'havia traslladat als senyors i al poble, dividits en dos b\xc3\xa0ndols, i era complex, per\xc3\xb2 es va resoldre sol; mentre Berenguer anava a l\'assemblea va morir sobtadament i aix\xc3\xad Bernat va poder ser restablert sense problema tant a Septim\xc3\xa0nia i G\xc3\xb2tia com al comtat i ducat de Tolosa. No obstant davant les queixes dels partidaris de Berenguer pel mal govern de Bernat l\'emperador va enviar dos missi dominici per estudiar els conflictes i assegurar la tranquil\xc2\xb7litat a les fronteres. Acabada la reuni\xc3\xb3 Pip\xc3\xad i Llu\xc3\xads de Baviera van retornar als seus estats, i Llu\xc3\xads va anar a Aquisgr\xc3\xa0 amb la idea d\'anar despr\xc3\xa9s a Fr\xc3\xadsia on la seva pres\xc3\xa8ncia era necess\xc3\xa0ria davant els atacs normands. _NEWLINE_L\'emperadriu Judit es va comen\xc3\xa7ar a adonar que la salut del seu marit ja no era bona, i patia perqu\xc3\xa8 a la seva mort el seu fill Carles es trobaria sense suports a la merc\xc3\xa8 dels seus germanastres interessats a excloure\'l, i va fer tot el possible per atreure a Lotari I al seu partit i el va defensar tant com va poder davant l\'emperador que va acabar enviant missatgers al pr\xc3\xadncep buscant la reconciliaci\xc3\xb3. Les negociacions van durar entre la dieta de Cr\xc3\xa9mieu i el final d\'any (835); despr\xc3\xa9s de Nadal l\'emperador va enviar nous ambaixadors amb instruccions per demanar a Lotari d\'enviar alguns dels seus consellers amb els quals poder concloure els acords definitius. Esperant l\'arribada dels delegats de Lotari l\'emperador va celebrar dieta a Aquisgr\xc3\xa0 el dia de la Purificaci\xc3\xb3 de Maria o de la Candelera (2 de febrer del 836). Els bisbes presents van dirigir un escrit dividit en tres llibres pel qual demanaven a Pip\xc3\xad de restituir els b\xc3\xa9ns usurpats pels senyors del regne a l\'esgl\xc3\xa9sia a Aquit\xc3\xa0nia; Pip\xc3\xad estava llavors a Aquit\xc3\xa0nia on al mateix celebrava la dieta del seu regne i va rebre la not\xc3\xadcia que la dieta va prometre complir. L\'emperador va ordenar el mateix a Septim\xc3\xa0nia on va enviar dos missi dominici per fer complir la seva decisi\xc3\xb3. _NEWLINE_Quan els enviats de Lotari van arribar a Thionville s\'estava celebrant una segona dieta convocada per l\'emperador despr\xc3\xa9s de la Pasqua. Entre els delegats el principal era Vala de Corbie que va excusar a Lotari a causa d\'una malaltia (unes febres). Es va concloure la pau i Judit va perdonar oficialment a Lotari sobre el que havia guanyat for\xc3\xa7a influ\xc3\xa8ncia. L\'emperador comptant amb la sinceritat del pr\xc3\xadncep, va transmetre el seu afecte i els desitjos d\'una propera recuperaci\xc3\xb3 i el va convidar a anar a Worms a la dieta de meitat de setembre. Per\xc3\xb2 Lotari fou afectat altre cop per les febres i no hi va poder anar. S\xc3\xad que van estar presents a Worms Pip\xc3\xad d\'Aquit\xc3\xa0nia i Llu\xc3\xads de Baviera amb les seves tropes per\xc3\xb2 el primer va haver de retornar aviat degut a disturbis produ\xc3\xafts al seu regne. En aquesta assemblea l\'emperador va restaurar a Agobard a la seva de Li\xc3\xb3 aix\xc3\xad com als altres bisbes partidaris del pr\xc3\xadncep, especialment Eb\xc3\xb3 de Reims. D\'altra banda l\'epid\xc3\xa8mia que hi havia a It\xc3\xa0lia i que havia tingut un cert temps emmalaltit a Lotari, va matar a molts dels m\xc3\xa9s fidels col\xc2\xb7laboradors de Lotari que va quedar en una posici\xc3\xb3 m\xc3\xa9s d\xc3\xa8bil. _NEWLINE_Diversos conflictes van apar\xc3\xa8ixer aviat entre Llu\xc3\xads el Piet\xc3\xb3s i Lotari i el primer, conven\xc3\xa7ut que el seu fill no actuava de bona fe, despr\xc3\xa9s de la dieta que va fer a Thionville al mes de maig del 837, va decidir passar a It\xc3\xa0lia per imposar a Lotari els seus deures i va cridar a Pip\xc3\xad i a Llu\xc3\xads de Baviera per acompanyar-lo, per\xc3\xb2 les not\xc3\xadcies dels atacs dels normands a les costes del nord de Fran\xc3\xa7a el van obligar a abandonar el projecte i va anar a Nimega per reprimir els atacs. Lotari per la seva banda, lluny d\'obeir al seu pare que li havia ordenat restituir diversos ben usurpats a esgl\xc3\xa9sies, i especialment a la de Roma, va fer arrestar els enviats de l\'emperador al Papa i va fer fortificar els Alps per impedir als imperials entrar a It\xc3\xa0lia.\n_START_SECTION_\nTercera guerra civil\n_START_PARAGRAPH_\nL\'hivern del 837 Llu\xc3\xads el Piet\xc3\xb3s va celebrar una nova dieta a Aquisgr\xc3\xa0 a la qual va convidar els seus fills. Pip\xc3\xad no hi va anar per\xc3\xb2 va enviar delegats; Llu\xc3\xads de Baviera hi va assistir personalment. L\'emperador, segurament a petici\xc3\xb3 de Judit de Baviera, va decidir un nou repartiment en qu\xc3\xa8 Carles incrementava la seva part a costa de Pip\xc3\xad i Llu\xc3\xads assignat en el repartiment de Thionville del 835, especialment la N\xc3\xa8ustria entre el Mosa i el Sena i entre el Sena i el Somme (aquests territoris eren de Pip\xc3\xad). Carles va rebre el jurament dels seus futurs vassalls presents a l\'assemblea._NEWLINE_Llu\xc3\xads de Baviera i els delegats de Pip\xc3\xad I d\'Aquit\xc3\xa0nia no va gosar oposar-se per\xc3\xb2 acabada la reuni\xc3\xb3 Llu\xc3\xads va retornar a Baviera on va mostrar el seu enuig, i es va posar en contacte amb Lotari I a qui va demanar una entrevista. Aquesta es va fer a la quaresma del 838 al Trent\xc3\xad (Trentino), per\xc3\xb2 l\'\xc3\xbanic acord al qual es va arribar fou, almenys en aparen\xc3\xa7a, mantenir la lleialtat al pare. L\'emperador es va assabentar de la reuni\xc3\xb3 (tot i que era secreta) i va mobilitzar les seves forces pel que pogu\xc3\xa9s esdevenir i llavors va cridar Llu\xc3\xads a passar la Pasqua a la seva cort. Llu\xc3\xads va obeir i es va voler excusar de la confer\xc3\xa8ncia amb el seu germ\xc3\xa0, per\xc3\xb2 el Piet\xc3\xb3s li va arrabassar m\xc3\xa9s territoris que li havien correspost al repartiment del 835 a la Fran\xc3\xa7a oriental i va reunir una dieta a Nimega el mes de juny en qu\xc3\xa8 va formalitzar el nou repartiment; despr\xc3\xa9s va convocar una nova reuni\xc3\xb3 o dieta a Quierzy-sur-Oise per la tardor._NEWLINE_Judit de Baviera havia intentat aconseguir una alian\xc3\xa7a amb Lotari I perqu\xc3\xa8 aquest fou el protector de Carles, per\xc3\xb2 despr\xc3\xa9s d\'un cert \xc3\xa8xit inicial ara donava el seu intent per fracassat i va voler intentar el mateix amb Pip\xc3\xad d\'Aquit\xc3\xa0nia; tamb\xc3\xa9 va obtenir un \xc3\xa8xit notable. Pip\xc3\xad va anar a la dieta de Quierzy-sur-Oise des de Turena on estava i va arribar a Quierzy el setembre i l\'emperador el va tractar exquisidament; la seva dona Judit ja l\'havia informat que estava ben disposat a ser el protector de Carles. Pip\xc3\xad a petici\xc3\xb3 del pare, va prometre que viuria en pau amb Carles i seria el seu protector, i fins i tot va consentir un nou increment dels territoris assignats a Carles a costa del seu propi territori; en aquest cas el territori afegit al domini de Carles fou el Maine, \xc3\xa9s a dir la part de N\xc3\xa8ustria entre el Loira i el Sena. Despr\xc3\xa9s el Piet\xc3\xb3s va donar el cintur\xc3\xb3 militar a Carles que tenia 14 anys i li va posar la corona al cap i el va fer recon\xc3\xa8ixer pels presents; els vassalls del seu futur regne que estaven presents li van jurar fidelitat. Entre el clergat estaven presents a la reuni\xc3\xb3 Bartomeu de Narbona, Esteve de Besiers, Agobard de Li\xc3\xb3, Bernat de Vienne i Aigulf de Bourges. A la reuni\xc3\xb3 es van presentar delegats dels gots de Septim\xc3\xa0nia, l\'antic partit de Ber\xc3\xa0 I i despr\xc3\xa9s d\'Aiss\xc3\xb3 i Guillem\xc3\xb3, queixant-se del duc Bernat de Septim\xc3\xa0nia, oficialment perqu\xc3\xa8 usurpava b\xc3\xa9ns de l\'esgl\xc3\xa9sia per\xc3\xb2 en realitat aix\xc3\xb2 amagava un enfrontament pol\xc3\xadtic entre un partit defensor de les peculiaritats regionals i un partit imperial centralitzador; els delegats van demanar el manteniment de l\'\xc3\xbas de les seves antigues lleis (avitam eis legem conservarent) i l\'enviament de missi dominici que els fou acordada; com a missi foren designats (a proposta dels mateixos delegats) Adrevald abat de Flavigny (Borgonya) que havia estat enviat per l\'emperador a una important missi\xc3\xb3 amb el papa Gregori IV l\'any anterior, el comte Bonifaci de Toscana, antic governador de C\xc3\xb2rsega i flagell dels pirates sarra\xc3\xafns a l\'illa, i el comte Donat, que havia estat a Septim\xc3\xa0nia durant la revolta d\'Aiss\xc3\xb3; i devia haver-hi un quart missus eclesi\xc3\xa0stic que no \xc3\xa9s esmentat. Al final de l\'assemblea Llu\xc3\xads el Piet\xc3\xb3s va retornar a Aquisgr\xc3\xa0 i el jove Carles va anar al Maine per prendre possessi\xc3\xb3 d\'aquest territori. Possiblement la prefer\xc3\xa8ncia de Llu\xc3\xads pel seu fill m\xc3\xa9s petit Carles, estava influ\xc3\xafda per la seva esposa Judit que per la seva bellesa exercia un gran domini en les decisions de l\'emperador. Pip\xc3\xad va tornar a Aquit\xc3\xa0nia on va morir a Poitiers el 13 de desembre del 838.\n_START_SECTION_\nDarrers anys\n_START_PARAGRAPH_\nMentre Llu\xc3\xads assabentat dels acords d\'aquesta assemblea es va revoltar obertament i va enviar tropes a les prov\xc3\xadncies que el seu pare li havia arrabassat en favor de Carles. Va arribar a Frankfurt el 27 de novembre del 838. L\'emperador es va posar en marxa per combatre al fill rebel i es va dirigir a Mag\xc3\xbancia. Coneguda la mort de Pip\xc3\xad, llu\xc3\xads el Piet\xc3\xb3s es va abstenir de recon\xc3\xa8ixer el dret de successi\xc3\xb3 dels fills del difunt. Es va limitar a cridar a Pip\xc3\xad II per criar-lo sota la seva vigil\xc3\xa0ncia i va establir que la seva decisi\xc3\xb3 seria coneguda en una propera dieta a celebrar despr\xc3\xa9s de controlar la revolta del fill Llu\xc3\xads de Baviera. Va passar el Rin i es va dirigir cap a Frankfurt. _NEWLINE_Llu\xc3\xads de Baviera no va escoltar les propostes de pau del seu pare. Quan els dos ex\xc3\xa8rcits es van trobar front a front, els soldats del bavar\xc3\xa8s van desertar i van passar al camp enemic i el rei va haver de fugir; l\'emperador es va aturar a Frankfurt i no el va empaitar. Era encara al palau de la ciutat el 22 de febrer, quan l\'abat Hug, el seu germ\xc3\xa0 natural i canceller li va demanar protecci\xc3\xb3 pels jueus de Septim\xc3\xa0nia als que es destorbava en la possessi\xc3\xb3 dels seus b\xc3\xa9ns que podien tenir de forma heredit\xc3\xa0ria per privilegi reial; l\'emperador va confirmar el privilegi i els va permetre disposar a la seva elecci\xc3\xb3 dels immobles._NEWLINE_Judit de Baviera, en fracassar el seu projecte de protecci\xc3\xb3 de Carles per la mort de Pip\xc3\xad, i temerosa que mort l\'emperador els fills li arrabassarien a Carles la seva part, va decidir acostar-se a It\xc3\xa0lia amb el seu marit per negociar directament amb Lotari. Llu\xc3\xads el Piet\xc3\xb3s va sortir de Frankfurt a la quaresma i es va aturar pel cam\xc3\xad a Bregenz o Bregentz on va celebrar la Pasqua. Judit el va fer comprometre a prometre a Lotari, si s\'erigia en protector de Carles, que l\'imperi seria repartit entre els dos, excepte Baviera que seria per Llu\xc3\xads. Lotari volia recuperar l\'her\xc3\xa8ncia perduda i va escoltar aquestes promeses fetes per un enviat del Piet\xc3\xb3s, amb gran satisfacci\xc3\xb3 i va donar el seu acord. L\'emperador doncs va decidir fer una nova partici\xc3\xb3 i va convocar una dieta a Worms on va anar el 30 de maig; Lotari tamb\xc3\xa9 hi va assistir per orde del pare i quan va arribar es va tirar als peus de l\'emperador, li va demanar perd\xc3\xb3 per les seves faltes passades i l\'emperador li va concedir a canvi de no intentar res en el futur sense el seu consentiment, i no intentar res en perjudici de Carles (el Calb), cosa que Lotari va prometre. L\'emperador va fer dues parts quasi iguals dels seus estats i va deixar escollir a Lotari que va agafar Fran\xc3\xa7a Oriental, It\xc3\xa0lia, Borgonya, Austr\xc3\xa0sia i Germ\xc3\xa0nia excepte Baviera que restava per Llu\xc3\xads (conegut com a Llu\xc3\xads el Germ\xc3\xa0nic). Carles rebia la Fran\xc3\xa7a Occidental, N\xc3\xa8ustria, Aquit\xc3\xa0nia, Septim\xc3\xa0nia i G\xc3\xb2tia, Proven\xc3\xa7a i set comtats a Borgonya al llarg del Roine i el Sa\xc3\xb4ne. Pip\xc3\xad II i Carles, els pr\xc3\xadnceps d\'Aquit\xc3\xa0nia, van quedar exclosos. Acabada la dieta a comen\xc3\xa7aments de juliol Lotari va tornar a It\xc3\xa0lia amb perm\xc3\xads patern, despr\xc3\xa9s d\'un nou jurament de fidelitat inviolable. Llu\xc3\xads el Piet\xc3\xb3s, segur que Llu\xc3\xads de Baviera estaria descontent, li va prohibir sortir dels seus dominis sota amena\xc3\xa7a d\'utilitzar contra ell totes les seves forces i va planejar anar a Augsburg el setembre per imposar la seva autoritat al pr\xc3\xadncep, per\xc3\xb2 a causa del conflicte d\'Aquit\xc3\xa0nia l\'emperador va renunciar a aquesta expedici\xc3\xb3._NEWLINE_A Aquit\xc3\xa0nia ja abans de la dieta de Worms es donava per feta l\'exclusi\xc3\xb3 dels fills de Pip\xc3\xad I, i alguns senyors molt lligats a la fam\xc3\xadlia van prendre les seves mesures: abans de la dieta (doncs el juny del 839 segurament) van proclamar rei a Pip\xc3\xad II, el fill gran. El b\xc3\xa0ndol pip\xc3\xadnid estava encap\xc3\xa7alat per Emmen\xc3\xb3 comte de Poitou (o de Poitiers). L\'emperador va saber aquests moviments a primers de juliol poc abans d\'acabar la dieta de Worms i va decidir convocar una nova dieta a Chalon-sur-Sa\xc3\xb4ne pel setembre seg\xc3\xbcent i mentre va anar via Cruzzenach al bosc de les Ardennes on es va dedicar a la cacera. All\xc3\xad va arribar Ebro\xc3\xad bisbe de Poitiers i delegat dels senyors d\'Aquit\xc3\xa0nia que restaven fidels a l\'emperador; el prelat va garantir la fidelitat dels principals senyors del pa\xc3\xads entre els quals Gerard comte d\'Alv\xc3\xa8rnia i Ratari, comte del Llimos\xc3\xad, gendres del rei Pip\xc3\xad I, l\'exemple dels quals havia mantingut la major part de la noblesa dins el b\xc3\xa0ndol dels fidels; per\xc3\xb2 va explicar que la part fidel a Pip\xc3\xad II podia ser fortificada i que convenia no donar temps als rebels de fer-ho. L\'emperador va excusar davant el bisbe l\'exclusi\xc3\xb3 de Pip\xc3\xad en la poca edat del pr\xc3\xadncep i va llen\xc3\xa7ar una s\xc3\xa8rie de greuges sobre el car\xc3\xa0cter nacionalista i rebel dels aquitans, i va acceptar anar tot seguit a Aquit\xc3\xa0nia, convidant els senyors del pa\xc3\xads a la dieta de Chalon-sur-Sa\xc3\xb4ne. Aquesta reuni\xc3\xb3 es va celebrar en la data fixada i al final l\'emperador es va dirigir cap al Loire amb el seu ex\xc3\xa8rcit acompanyat de Judit de Baviera i del seu fill Carles. A l\'arribada a uns 10\xc2\xa0km de Clarmont d\'Alv\xc3\xa8rnia es va aturar per rebre l\'homenatge dels pobles i senyors de part d\'Aquit\xc3\xa0nia que l\'esperaven en aquest lloc. Llu\xc3\xads el Piet\xc3\xb3s els va convidar a fer jurament a Carles (el Calb); despr\xc3\xa9s va ordenar a l\'emperadriu i al jove pr\xc3\xadncep d\'anar a Poitiers i esperar la seva arribada; l\'emperador es va dirigir contra el castell de Carlat, ocupat pels partidaris del jove Pip\xc3\xad, amb intenci\xc3\xb3 d\'assetjar-lo; l\'emperador el va atacar i va aconseguir la seva rendici\xc3\xb3 i va utilitzar la seva clem\xc3\xa8ncia amb els defensors que van conservar la vida i els b\xc3\xa9ns. Llavors l\'ermperador es va dirigir cap al castell de Turena antiga pla\xc3\xa7a forta del duc Waifr\xc3\xa9, que fou evacuat pels defensors abans de la seva arribada sent ocupat sense lluita. S\'acostava l\'hivern i els freds comen\xc3\xa7aven a provocar malalties en les seves tropes i es va dirigir cap a Poitiers on va entrar. All\xc3\xad va declarar proscrits als caps rebels, Emen\xc3\xb3 o Emmen\xc3\xb3 de Poitiers, el seu germ\xc3\xa0 Bernat i altres; el comtat de Poitou li fou confiscat a Emmen\xc3\xb3 i cedit a Rainulf, fill de Gerard d\'Alv\xc3\xa8rnia. L\'emperador va fer diversos nomenaments: Turpi\xc3\xb3 (germ\xc3\xa0 d\'Emmen\xc3\xb3 i Bernat per\xc3\xb2 oposat a la revolta) fou nomenat comte d\'Angulema; i altres nobles foren designats als comtats de Bordeus, Llemotges i Saintes, b\xc3\xa9 per cobrir vacants o per haver estat proscrits_NEWLINE_Llu\xc3\xads el Piet\xc3\xb3s va passar el Nadal de 839 i la Candelera (2 de febrer) a Poitiers, sortint en comen\xc3\xa7ar la quaresma en saber de certs moviments a Germ\xc3\xa0nia a l\'est del Rin on el rei de Baviera s\'havia revoltat altre cop i instigava la regi\xc3\xb3 a l\'aixecament. Judit i Carles van quedar a Aquit\xc3\xa0nia per acabar amb la revolta dels seguidors de Pip\xc3\xad II que encara restaven. La Pasqua la va passar a Aquisgr\xc3\xa0 i va entrar tot seguit a Germ\xc3\xa0nia creuant el Rin i dirigint-se cap a Tur\xc3\xadngia on estava acampat el rei de Baviera, qui va decidir aixecar el camp i retornar als seus dominis i l\'emperador va decidir altre cop no perseguir-lo per\xc3\xb2 va convocar una dieta a Worms l\'1 de juliol per jutjar-lo com a rebel. A aquesta dieta va convocar al seu fill Lotari I; ja estava en cam\xc3\xad cap a Worms quan es va posar malalt i es va aturar a una illa del Rin sota Mag\xc3\xbancia enfront del palau d\'Ingelheim.\n_START_SECTION_\nDefunci\xc3\xb3 i repartiment final de l\'imperi\n_START_PARAGRAPH_\nLlu\xc3\xads va morir a Ingelheim el 20 de juny del 840 als 64 anys, i va ser enterrat a Metz. Abans de morir va enviar la corona, el ceptre i els altres ornaments imperials al seu fill Lotari amb la condici\xc3\xb3 d\'executar fidelment els pactes de defensa de Carles (el Calb). A la seva mort els tres fills que li havien sobreviscut van tornar a combatre en guerra civil fins que el 843 signaren el Tractat de Verdun, repartint l\'imperi en tres parts: Lotari I va heretar la Lotar\xc3\xadngia (o Fran\xc3\xa7a Mitja) i va succeir al seu pare com a Emperador d\'Occident, Llu\xc3\xads el Germ\xc3\xa0nic va heretar la Fran\xc3\xa7a Oriental i Carles II el Calb va rebre la Fran\xc3\xa7a Occidental que comprenia els comtats de la Marca Hisp\xc3\xa0nica._NEWLINE_Aquesta partici\xc3\xb3 acabaria configurant la base de la geografia pol\xc3\xadtica europea durant els pr\xc3\xb2xims segles: Sense fronteres defensables ni unitat interna, el regne mitj\xc3\xa0 acabaria sent absorbit per la Fran\xc3\xa7a Occidental, que es convertiria amb la monarquia francesa, i la Fran\xc3\xa7a Oriental acabaria esdevenint el Sacre Imperi Romanogerm\xc3\xa0nic'